Poliisi pysäytti kahdella veitsellä aseistautuneen miehen ampumalla Vapaudenaukiolla Tallinnassa tiistaina ennen puolta päivää. Viron yleisradioyhtiön ERR:n (siirryt toiseen palveluun) mukaan mies haavoittui vaikeasti ja kuoli sairaalassa.

Poliisi sai hälytyksen veitsiä heiluttavasta miehestä kello 11 jälkeen. Mies liikkui pitkin Harjukatua paljain jaloin.

Poliisin mukaan miestä käskettiin heittämään veitset maahan ja pysähtymään. Käskyä tehostettiin kolmella varoituslaukauksella. Mies ei totellut vaan lähti juoksemaan kohti poliiseja, missä vaiheessa poliisi ampui kohti.

Mies vietiin sairaalaan, missä hän melko pian kuoli vammoihinsa.

Uutissivusto Delfin mukaan (siirryt toiseen palveluun) hän oli vuonna 1984 syntynyt Viron kansalainen, jolla ei ollut rikollista taustaa.

Poliisin mukaan kukaan muu ei loukkaantunut tilanteessa.

Vapaudenaukio on paikka, missä liikkuu paljon niin tallinnalaisia kuin turistejakin.